b"\n_START_ARTICLE_\nK. Ajitha\n_START_SECTION_\nTidlig liv\n_START_PARAGRAPH_\nK. Ajitha ble f\xc3\xb8dt i 1950 i Kozhikode. Hennes foreldre, Kunnikal Narayanan og Mandakini Narayanan, var begge aktive i naxalitt-bevegelsen. Hun studerte i sitt tidlige liv i Kozhikode, men ble etterhvert desillusjonert med samfunnet og urettferdigheten hun s\xc3\xa5, og studiene virket som et hinder for hennes involvering i den sosiale kampen. Som resultat sluttet hun som student og ble en aktiv naxalitt.\n_START_SECTION_\nAngrepene i Thalassery og Pulpally\n_START_PARAGRAPH_\n22. november 1968 angrep Kunnika Ajitha sammen med rundt 300 andre geriljakrigere den lokale politistasjonen i Thalassery med et m\xc3\xa5l om \xc3\xa5 stjele v\xc3\xa5pen. Aksjonen ble mislykket og geriljagruppen trakk seg tilbake til et tykt skogsomr\xc3\xa5de i Wyanad. Etter flere dagers intensivt s\xc3\xb8k fant politiet geriljagruppen og Ajitha ble arrestert mens andre medlemmer av gruppen ble skutt.\n_START_SECTION_\nFengselstid\n_START_PARAGRAPH_\nEtter \xc3\xa5 ha blitt arrestert ble Ajitha utsatt for tortur p\xc3\xa5 politistasjonen og ble blant annet paradert offentlig rundt i gatene. Ajitha ble d\xc3\xb8mt til 9 \xc3\xa5r fengsel med mest mulig tvungen isolering, hun ble ansett som farlig av fengselsadministrasjonen og andre fanger fikk ikke snakke med henne. Under soningen brukte hun mye tid p\xc3\xa5 \xc3\xa5 l\xc3\xa6re seg om forholdene til kvinner i Kerala. Hun ble sterkt p\xc3\xa5virket av hvordan kvinner ble behandlet i fengselet.\n_START_SECTION_\nPerioden med sosial aktivisme\n_START_PARAGRAPH_\nEtter at hun ble l\xc3\xb8slatt av myndighetene fors\xc3\xb8kte Ajitha \xc3\xa5 starte et normalt familieliv sammen med sin ektemann, Yakoob, som hun fikk en datter sammen med. Men i 1988 ble hun dratt tilbake inn i det politiske livet etter hun deltok p\xc3\xa5 en konferanse arrangert av en rekke kvinneorganisasjoner i Mumbai. Hun startet organisasjonen Bodhana, ordet 'bodhana' stammer fra sanskrit og betyr 'bevissthet'.  Organisasjonens levetid var kort og den ble oppl\xc3\xb8st i 1993 og Ajitha opprettet en ny organisasjon kalt Anweshi som har v\xc3\xa6rt involvert i mange viktige menneskerettighetssaker i Kerala."